**LIETUVOS RESPUBLIKOS VYRIAUSIOSIOS RINKIMŲ KOMISIJOS NARIŲ**

**GITANOS MATIEKUVIENĖS IR ANDRIAUS PUKSO**

**VERTINIMO IŠVADA**

**DĖL KAIŠIADORIŲ–ELEKTRĖNŲ APYGARDOS NR. 59 RINKIMŲ KOMISIJOS 2020 M. RUGSĖJO 25 D. SPRENDIMO NR. 13 „DĖL RINKĖJŲ GALIMO PAPIRKIMO GRUPĖS TYRIMO IŠVADOS“**

2020 m. spalio 1 d. Nr. 3-97 (1.2)

Vilnius

Lietuvos Respublikos vyriausioji rinkimų komisija 2020 m. rugsėjo 28 d. gavo Kaišiadorių–Elektrėnų apygardos Nr. 59 rinkimų komisijos (toliau – Kaišiadorių–Elektrėnų ARK) 2020 m. rugsėjo 25 d. sprendimą Nr. 13 „Dėl rinkėjų galimo papirkimų grupės tyrimo išvados“, kuriuo patvirtinta Kaišiadorių–Elektrėnų ARK sudarytos tyrimo grupės 2020 m. rugsėjo 16 d. išvada Nr. 1 „Dėl kandidatės į Lietuvos Respublikos Seimą Laimutės Matkevičienės galimo Lietuvos Respublikos Seimo rinkimų įstatymo 51 str. nuostatų pažeidimo“ (toliau – Tyrimo grupės išvada). Tyrimo grupės išvadoje konstatuojama, kad Laimutė Matkevičienė pažeidė Lietuvos Respublikos Seimo rinkimų įstatymo 51 straipsnio 1 dalyje įtvirtintą draudimą papirkti rinkėjus ir balsavimo teisę turinčius asmenis.

2020 m. rugsėjo 30 d. gautas kandidatės į Lietuvos Respublikos Seimo narius vienmandatėje Kaišiadorių–Elektrėnų rinkimų apygardoje Laimutės Matkevičienės kreipimasis (toliau – kreipimasis), kuriame teigiama, kad tyrimas atliktas tendencingai, susiklosčiusios aplinkybės įvertintos neteisingai bei priimtas nepagrįstas sprendimas. Anot L. Matkevičienės, tyrimas atliktas su trūkumais dėl minėtų aplinkybių: „*Visų pirma, paminėtame „Atspindžių“ straipsnyje nėra jokių teiginių, kad būtent Laimutė Matkevičienė apmokėjo kelionės išlaidas. Kadangi šį teiginį Komisija nurodė dar 2020-09-03 rašte Nr. 1 „Dėl tyrimo vykdymo“ taip rodo išankstinį Komisijos neigiamą nusistatymą kandidatės į LR Seimo narius Laimutės Matkevičienės atžvilgiu. Antra, Palangoje susitikus su „Bočių“ nariais Laimutė Matkevičienė pati buvo pakviesta vykti kartu į „Bočių“ narių suplanuotą kelionę į Liepoją (Latvija) „Bočių“ bendrijai priklausančiu autobusu, kuriuo jie ir buvo atvykę į Palangą, ir, kaip buvusi Kaišiadorių bendruomenės gydytoja bei Kaišiadoryse išrinkta LR Seimo narė, sutiko su tokiu pasiūlymu. Trečia, vėliau paaiškėjo, kad bendrijos pirmininkė neleido naudoti autobuso kelionei, dėl ko bočiai labai nusivylė, ir Laimutė Matkevičienė sutiko padėti surasti rėmėją, kuris užsakė ir suorganizavo kelionę. Tai buvo Kaišiadorių rajono savivaldybės tarybos narys, socialinės apsaugos, sveikatos ir bendruomenių reikalų komiteto pirmininkas Dalius Matkevičius, kuris kaip paramą skyrė 300 Eur „Bočių“ bendrijos nariams transporto paslaugai apmokėti. Laimutė Matkevičienė tik savo dalyvavimu ir moraliniu palaikymu prisidėjo prie bočių kelionės. Ketvirta, kiekvienas asmuo turi teisę teikti paramą ir savanoriškai bei neatlygintinai perduoti paramos dalyką jos gavėjams (senjorams) remiantis Lietuvos Respublikos labdaros ir paramos įstatymu, o aukojimas neturi būti prilyginamas „papirkimui“. Penkta, kelionės metu maitinimusi ir kitais poreikiais rūpinosi patys bendrijos nariai, todėl iš kelionės jie gavo vien pažinimo džiaugsmą.*“ Kartu pridedamas Daliaus Matkevičiaus 2020 m. rugsėjo 28 d. pareiškimas: „*šiuo pareiškiu, kad savanoriškai ir neatlygintinai perdaviau 300,00 Eur (trijų šimtų eurų) vertės paramos dalyką Lietuvos pensininkų sąjungos „Bočiai“ Kaišiadorių rajono bendrijos nariams užsakydamas ir apmokėdamas keleivių grupės pervežimo maršrutu: Palanga LT – Liepoja LV – Palanga LT paslaugą* <...>“.

Vadovaujantis Lietuvos Respublikos Seimo rinkimų įstatymo 51 straipsnio 3 dalimi ir Rinkėjų galimų papirkimo atvejų tyrimo ir vertinimo tvarkos aprašo, patvirtinto Lietuvos Respublikos vyriausiosios rinkimų komisijos 2017 m. vasario 23 d. sprendimu Nr. Sp-47 „Dėl Rinkėjų galimų papirkimo atvejų tyrimo ir vertinimo tvarkos aprašo ir Metodinių rekomendacijų patvirtinimo“ (toliau – Aprašas), 40 ir 41 punktais, teikiama išvada dėl Kaišiadorių–Elektrėnų ARK 2020 m. rugpjūčio 25 d. sprendimo Nr. 13 „Dėl rinkėjų galimo papirkimų grupės tyrimo išvados“.

**1. Tyrimo objektas**

Tyrimas atliktas dėl 2020 m. rugpjūčio 25 d. Kaišiadorių rajono laikraštyje „Atspindžiai“ publikuoto straipsnio „Ir Bočiai poilsiauja“ turinio. Straipsnyje rašoma, kad kandidatė į Lietuvos Respublikos Seimo narius Laimutė Matkevičienė, būdama Palangoje, Lietuvos pensininkų sąjungos „Bočiai“ Kaišiadorių rajono bendrijos nariams pasiūlė kelionę į Liepoją (Latvijos Respublika). Minėta kelionė įvyko.

**2. Atlikto tyrimo procedūrų vertinimas**

2.1. Kaišiadorių–Elektrėnų ARK tyrimo grupė sudaryta nepažeidžiant Aprašo 16 punkto reikalavimų.

2.2. Kaišiadorių–Elektrėnų ARK tyrimo grupės tyrimas atliktas laikantis Aprašo 24 punkte nustatytų terminų.

2.3. Tyrimo metu apklausti visi asmenys ir ištirti visi įrodymai, galėję turėti reikšmės priimant sprendimą.

2.4. Kaišiadorių–Elektrėnų ARK tyrimo grupės 2020 m. rugsėjo 16 d. išvada Nr. 1. „Dėl kandidatės į Lietuvos Respublikos Seimą Laimutės Matkevičienės galimo Lietuvos Respublikos Seimo rinkimų įstatymo 51 str. nuostatų pažeidimo“ ir Kaišiadorių–Elektrėnų ARK 2020 m. rugsėjo 25 d. sprendimas Nr. 13 Lietuvos Respublikos vyriausiajai rinkimų komisijai perduoti laikantis Aprašo 34 punkte nustatytų terminų.

2.5. Laimutė Matkevičienė buvo tinkamai informuota apie atliekamą tyrimą, turėjo galimybę atsakyti į klausimus bei pateikti paaiškinimus.

**3. Tyrimo metu nustatytos sprendimui priimti reikšmingos faktinės aplinkybės**

3.1. 2020 m. balandžio 10 d. prasidėjo 2020 m. spalio 11 d. Lietuvos Respublikos Seimo rinkimų politinė kampanija. Laimutė Matkevičienė įregistruota kandidate vienmandatėje Kaišiadorių–Elektrėnų rinkimų apygardoje Nr. 59.

3.2. Kaišiadorių–Elektrėnų ARK tyrimo grupė nustatė, kad: „*2020-08-25 Kaišiadorių rajono laikraščio Atspindžiai straipsnyje „Ir Bočiai poilsiauja“ ir 2020-08-25 Kaišiadorių rajono laikraščio Kaišiadorių aidai straipsnyje „Ir Bočiai keliauja“, buvo skelbiama, kad „Bočių“ nariai būdami Palangoje sutiko Seimo narę Laimutę Matkevičienę, kuri besėdint ir bekalbant pasiūlė „Bočių“ nariams kelionę į Liepoją (Latvija). Sekančią dieną, 28 „Bočių“ nariai susėdo į Seimo narės Laimutės Matkevičienės samdytą autobusą ir išvyko į Liepoją. Minėtų straipsnių paskelbtoje nuotraukoje matosi, kad kandidatė į Lietuvos Respublikos Seimą Laimutė Matkevičienė nusifotografavusi kartu su poilsiaujančiais „Bočių“ nariais“*.

3.3. Atliekant tyrimą buvo apklausti su minėta kelione į Liepoją (Latvijos Respublika) susiję asmenys, taip pat kandidatė L. Matkevičienė: „*Galimo rinkėjų papirkimo veiksmai buvo atliekami kandidatės į Lietuvos Respublikos Seimą Laimutės Matkevičienės naudai. Informacija grindžiama, 2020-08-25 Kaišiadorių rajono laikraščio Atspindžiai straipsnyje „Bočiai poilsiauja“, paskelbta informacija, nuotrauka, 2020-08-25 Kaišiadorių rajono laikraščio Kaišiadorių aidai straipsnyje „Ir Bočiai keliauja“, paskelbta informacija, nuotrauka, straipsnio autorės paaiškinimu ir kandidatės į Lietuvos Respublikos Seimą Laimutės Matkevičienės paaiškinimu*“.

3.4. Tyrimo metu Kaišiadorių–Elektrėnų ARK tyrimo grupė nustatė, kad: „*2020-08-12 Lietuvos pensininkų sąjungos „Bočiai“ Kaišiadorių rajono bendrijos narių kelionę į Liepoją (Latvija) apmokėjo kandidatės į Lietuvos Respublikos Seimą Laimutės Matkevičienės artimas asmuo, sūnus, tačiau šios kelionės iniciatorė buvo pati kandidatė į Lietuvos Respublikos Seimą Laimutė Matkevičienė. Atkreiptinas dėmesys į tai, kad 2020-08-25 Kaišiadorių rajono laikraščio Atspindžiai straipsnyje „Ir Bočiai poilsiauja“ ir 2020-08-25 Kaišiadorių rajono laikraščio Kaišiadorių aidai straipsnyje „Ir Bočiai keliauja“, Lietuvos pensininkų sąjungos „Bočiai“ Kaišiadorių rajono bendrijos nariai už šią kelionę dėkojo Seimo narei Laimutei Matkevičienei. Taip pat pažymėtina, kad tyrimo grupė nenustatė, kad šios kelionės metu rinkėjai buvo skatinami dalyvauti arba nedalyvauti Seimo rinkimuose, balsuoti už kandidatę į Lietuvos Respublikos Seimą Laimutę Matkevičienę, arba už Lietuvos valstiečių ir žaliųjų sąjungos sąrašą, tačiau Lietuvos pensininkų sąjungos „Bočiai“ Kaišiadorių rajono bendrijos nariams buvo suteikta turtinė nauda, kuri turi 2020-08-12 kelionės į Liepoją (Latvija) suteikimo išraišką (rinkėjai turėjo materialinės naudos)*“.

**4. Tyrimo metu atlikto teisinio vertinimo pagrįstumo vertinimas**

4.1. Kaišiadorių–Elektrėnų ARK tyrimo grupė tinkamai atliko tyrimą ir tinkamai taikė galiojančias teisės aktų normas.

4.2. Kandidatės į Lietuvos Respublikos Seimo narius vienmandatėje Kaišiadorių–Elektrėnų rinkimų apygardoje Laimutės Matkevičienės 2020 m. rugsėjo 30 d. kreipimasis ir Daliaus Matkevičiaus 2020 m. rugsėjo 28 d. pareiškimas patikslina tyrimo medžiagą, tačiau jų pateikta informacija nekeičia atliktų veiksmų kvalifikavimo.

4.3. Lietuvos Respublikos Seimo rinkimų įstatymo 51 straipsnio 1 dalyje numatyta, kad *prasidėjus Seimo rinkimų politinei kampanijai, t. y. nuo Seimo rinkimų datos paskelbimo iki šio įstatymo nustatyto rinkimų agitacijos kampanijos laikotarpio pabaigos, taip pat rinkimų dieną draudžiama tiesiogiai ar netiesiogiai pirkti rinkėjų balsus, dovanomis ar kitokiu atlyginimu skatinti rinkėją dalyvauti arba nedalyvauti rinkimuose ir (arba) balsuoti už arba prieš vieną ar kitą asmenį, kurį numatoma kelti kandidatu, kandidatą arba kandidatų sąrašą, taip pat žadėti už balsavimą atsilyginti rinkėjams po rinkimų turint tikslą paveikti rinkėjų valią dėl konkrečių politinių partijų ar kandidatų arba asmenų, kuriuos numatoma kelti kandidatais, ir taip trukdyti piliečiams įgyvendinti rinkimų teisę.*

4.4. Kaišiadorių–Elektrėnų ARK tyrimo grupė, įvertinusi visas tyrimui reikšmingas aplinkybes ir tyrimo atlikimo metu gautus atsakymus, padarė pagrįstą išvadą, kad kandidatė į Lietuvos Respublikos Seimo narius Laimutė Matkevičienė, 2020 m. rugpjūčio 12 d. organizuodama Lietuvos pensininkų sąjungos „Bočiai“ Kaišiadorių rajono bendrijos narių kelionę į Liepoją (Latvijos Respublika), pažeidė Lietuvos Respublikos Seimo rinkimų įstatymo 51 straipsnio nuostatas. Šiai išvadai pritarė ir Kaišiadorių–Elektrėnų ARK.

**5. Išvada**

Kaišiadorių–Elektrėnų ARK 2020 m. rugsėjo 25 d. sprendimas Nr. 13, kuriuo pritarta Kaišiadorių–Elektrėnų ARK tyrimo grupės 2020 m. rugsėjo 16 d. išvadai Nr. 1 „Dėl kandidatės į Lietuvos Respublikos Seimą Laimutės Matkevičienės galimo Lietuvos Respublikos Seimo rinkimų įstatymo 51 str. nuostatų pažeidimo“, kad Laimutė Matkevičienė pažeidė Lietuvos Respublikos Seimo rinkimų įstatymo 51 straipsnio 1 dalyje nurodytą draudimą papirkti rinkėjus ar rinkimų teisę rinkimų teisę turinčius asmenis, yra priimtas laikantis nustatytų galimų papirkimo atvejų tyrimo ir vertinimo procedūros reikalavimų, surinkus ir objektyviai išnagrinėjus visas tyrimui reikšmingas aplinkybes, tinkamai pritaikius galiojančio teisinio reguliavimo nuostatas, todėl nėra teisinio pagrindo šio sprendimo nepatvirtinti.

Atsižvelgiant į tai, kas išdėstyta, Lietuvos Respublikos vyriausiajai rinkimų komisijai siūloma:

Patvirtinti Kaišiadorių–Elektrėnų apygardos Nr. 59 rinkimų komisijos 2020 m. rugsėjo 25 d. sprendimą Nr. 13 „Dėl rinkėjų galimo papirkimų grupės tyrimo išvados“.

Komisijos nariai Gitana Matiekuvienė

Andrius Puksas